als_Latn dik_Latn sag_Latn
Maqedonia dhe Kroacia janë dy vende tepër miqësore të cilat kanë bashkëpunim të shkëlqyer dypalësh. Kroacia vazhdon me mbështjen e plotë ndaj anëtarësimit të Maqedonisë në Aleancë dhe në Bashkimin Evropian. Për këto Maqedonia është plotësisht e përgatitur dhe ka kryer proceset e duhura në fushën e Mbrojtjes.
Këtë e konkluduan ministri i Mbrojtjes së Republikës së Maqedonisë, Zoran Jolevski dhe homologu i tij kroat, Ante Kotromanoviq në takimin e sotëm në Ministri, pjesë e vizitës së delegacionit nga Ministria e Mbrojtjes së Kroacisë në Republikën e Maqedonisë.
Ministri Jolevski pas takimit të dy delegacioneve theksoi se bashkëpunimi ndërmjet dy vendeve në fushën e Mbrojtjes është i shkëlqyeshëm dhe se paraqet shembull për nivelin e bashkëpunimit dypalësh dhe rajonal. Dëshmi për këtë janë dy dokumentet e nënshkruara: Memorandum Bashkëpunimi midis Ministrisë së Mbrojtjes së Republikës së Maqedonisë dhe Republikës së Kroacisë për shkëmbim ekspertësh, dhe marrëveshje teknike ndërmjet ministrive të mbrojtjes së Maqedonisë dhe Kroacisë në fushën e bashkëpunimit ushtarako-teknik.
Me marrëveshjen për bashkëpunim tekniko-ushtarak është mundësuar që ekspertë të forcave të armatosura të Kroacisë të kryejnë kalibrimin e instrumenteve matëse të helikopterëve të ARM-së dhe kontrolle teknike, ndërsa pilotët kroat për një kohë të caktuar të mund të shfrytëzojnë simulatorët në Qendrën për Trajnim të Pilotëve në Maqedoni. Përmes kësaj marrëveshje, mirëmbajtja teknike, e cila kushton rreth 40.000 euro paguhet përmes shfrytëzimit të simulatorëve në Qendër.
Ministri Kotromanoviq edhe njëherë konfirmoi mbështetjen për anëtarësimin e Maqedonisë në NATO dhe shtoi se marrëdhëniet dypalëshe janë jashtëzakonisht të zhvilluara. „Ndodhem këty për të theksuar dy gjëra –marrëdhëniet tona janë të shkëlqyera dhe prandaj jemi të gatshëm për të zhvilluar edhe më tepër bashkëpunimin ushtarako-teknik. Gjithashtu dua të konfirmoj se Kroacia është mbështetës i madh i anëtarësimit të Maqedonisë në NATO, diçka që duhej të kishte ndodhur shumë vite më parë“, tha ministri Kotromanoviq.
als_Latn als_Latn als_Latn als_Latn als_Latn